Europos Parlamento ir Tarybos Direktyva 2001/41/EB
2001 m. birželio 19 d.
dvidešimt pirmą kartą iš dalies keičianti Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo dėl medžiagų, klasifikuojamų kaip kancerogenai, mutagenai arba medžiagos toksiškos reprodukcijai
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) Sutarties 14 straipsnis numato sukurti vidaus sienų neturinčią erdvę, kurioje užtikrinamas laisvas prekių, asmenų, paslaugų ir kapitalo judėjimas.
(2) Europos Parlamentas ir Taryba 1996 m. kovo 29 d. priėmė Sprendimą 646/96/EB, patvirtinantį kovos su vėžiu veiksmų planą pagal veiksmų programą visuomenės sveikatos srityje (1996-2000) [4].
(3) Siekiant pagerinti sveikatos apsaugą ir vartotojų saugą, medžiagos, klasifikuojamos kaip kancerogeninės, mutageninės ar toksiškos reprodukcijai, ir jų turintys preparatai neturėtų būti pateikiamos į rinką plačiajai visuomenei naudoti.
(4) 1994 m. gruodžio 20 d. Europos Parlamento ir Tarybos direktyvoje 94/60/EB, keturioliktą kartą iš dalies keičiančioje Direktyvą 76/769/EEB [5], sudarytas sąrašas, kaip Direktyvos 76/769/EEB [6] I priedo priedėlis dėl 29, 30 ir 31 punktų, į kurį įtrauktos medžiagos, klasifikuojamos kaip 1 arba 2 kategorijos kancerogeninės, mutageninės arba toksiškos reprodukcijai medžiagos. Tokios medžiagos ir preparatai neturėtų būti pateikiami į rinką plačiajai visuomenei naudoti.
(5) Direktyva 94/60/EB numato, kad Europos Parlamentui ir Tarybai Komisija pateiks pasiūlymą šį sąrašą papildyti ne vėliau kaip per šešis mėnesius nuo 1967 m. birželio 27 d. Direktyvos 67/548/EEB dėl pavojingų medžiagų klasifikavimo, pakavimo ir ženklinimo [7] I priedo, į kurį įtrauktos cheminės medžiagos, klasifikuojamos kaip 1 arba 2 kategorijos kancerogeninės, mutageninės arba toksiškos reprodukcijai medžiagos, derinimo su technikos pažanga paskelbimo.
(6) 1997 m. gruodžio 5 d. Komisijos direktyvoje 97/69/EB, dvidešimt trečią kartą derinančioje su technikos pažanga Direktyvą 67/548/EEB, konkrečiau - jos I priedą, yra viena medžiaga, naujai klasifikuojama kaip 2 kategorijos kancerogeninė cheminė medžiaga, o 1998 m. rugsėjo 18 d. Komisijos direktyvoje 98/73/EB [8], dvidešimt ketvirtą kartą derinančioje su technikos pažanga Direktyvą 67/548/EEB [9], konkrečiau - jos I priedą, yra viena medžiaga, naujai klasifikuojama kaip 2 kategorijos kancerogeninė medžiaga, ir viena medžiaga, naujai klasifikuojama kaip 2 kategorijos toksiška reprodukcijai cheminė medžiaga. Šios cheminės medžiagos turėtų būti įtrauktos į Direktyvos 76/769/EEB I priedo priedėlį dėl 29 ir 31 punktų.
(7) Buvo atsižvelgta į cheminių medžiagų, kurios Direktyvose 97/69/EB ir 98/73/EB yra naujai klasifikuojamos kaip 2 kategorijos kancerogeninės arba 2 kategorijos toksiškos reprodukcijai medžiagos, riziką ir naudą.
(8) Ši direktyva taikoma nepažeidžiant Bendrijos teisės aktų, nustatančių būtiniausius darbuotojų apsaugos reikalavimus, išdėstytus 1989 m. birželio 12 d. Tarybos direktyvoje 89/391/EEB dėl priemonių darbuotojų saugai ir sveikatos apsaugai darbe gerinti nustatymo [10] ir atskirose ja pagrįstose direktyvose, visų pirma 1990 m. birželio 28 d. Tarybos direktyvoje 90/394/EEB dėl darbuotojų apsaugos nuo rizikos, susijusios su kancerogenų poveikiu darbe (šeštoji atskira direktyva, kaip numatyta Direktyvos 89/391/EEB 16 straipsnio 1 dalyje [11],
PRIĖMĖ ŠIĄ DIREKTYVĄ:
1 straipsnis
Direktyvos 76/769/EEB I priedo priedėlis iš dalies keičiamas taip:
1. Įvadas papildomas tokia R pastaba:
"R pastaba:
Plaušeliai, kurių skersmens ilgio svorinis geometrinis vidurkis, atėmus dvigubos standartinės paklaidos vertę, yra didesnis kaip 6 μm, neturi būti priskiriami kancerogenams."
2. Šios direktyvos priede išvardytos medžiagos įrašomos šalia medžiagų, įtrauktų į priedėlio 29 ir 31 punktus.
2 straipsnis
1. Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2002 m. liepos 18 d., įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2003 m. sausio 18 d.
2. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja kitą dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Liuksemburge, 2001 m. birželio 19 d.